**OPPSUMMERING AV BEMANNING- OG STRATEGIPROSESS MEDIO FEBRUAR. ELDSTERÅDETS TANKER OM VEIEN VIDERE.**

**1. Oppsummering fra samtaler og innspill fra menighetsmøtet 27 januar**

Eldsterådet takker for gode og nyttige samtaler under menighetsmøtet i januar. Vi opplever menighetsmøtet kom med følgende vurderinger og innspill gjennom gruppesamtaler og plenumsinnspill:

* 1. Vi trenger ikke å se etter helt nye eksterne medarbeidere, men ønsker å bruke de vi allerede har i videre tjeneste.
  2. Man bør ikke utvide vesentlig nåværende 2,2 årsverk finansiert fra menighetens givertjeneste. Eksterne midler kan bidra til at stillingsrammer kan økes.
  3. Vi vil gjerne se flere som er aktive i menigheten involvert i frivillige oppgaver: Det bør arbeides med oversikt over behov, og oversikt over hva folk kan tenke seg bidra med.

**2. Eldsterådets tanker om bemanning**

Frivilligheten er den bærende drivkraften i Hamar frikirke. En viktig grunnoppgave til staben vår er å utruste og organisere frivilligheten.

Vi vil ikke lyse ut stillinger i Hamar frikirke for å se etter nye kandidater, men gå i dialog med de medarbeidere vi har med tanke på at alle får en fast stillingsprosent fra og med høsten 2021. Vi setter stor pris på våre medarbeidere, og tenker at de utgjør kjernen i videre satsing, både med henblikk på bemanning og strategi. Eldsterådet jobber med å avklare forslag til ansvarsområder, stillingsstørrelse, roller og arbeidsoppgaver i dialog med hver enkelt ansatt. Vi har hatt flere arbeidsmøter i januar – februar om dette.

Våre foreløpige hovedtanker og ønsker om oppgaver og ansvarsområder fra høsten av slik vi ser det nå:

- Eirik Austeng: Hovedpastor. Overordnet og helhetlig ansvar for undervisning og forkynnelse. Hovedansvar for nyplanting av fellesskap. Det har vært dialog med tilsynsmannen i Østre presbyterie, som støtter dette.

- Eirik Fjellestad: Hovedansvar for driften av gudstjenester og fellesskapet i Hamar. Det inkluderer også husgruppene i menigheten. Kombineres med nåværende jobb i Fribu (50% stilling i Fribu).

- Anders Myklebust: Leder for Fribu lokalt hos oss. Det innebærer å ha et helhetlig ansvar for aldersgruppen 0-26 år, med oppfølging av frivillig stab, spesielt tett på konfirmantundervisning og FREAK. Fokus på re-start av Støperiet (unge-voksne).

- Helene Timmer: Ansvarlig for barne- og familiearbeidet, spesielt rettet mot søndagsskole og trosopplæring i familiene. Frigjøres til å utvikle verktøy/konsepter, utruste familier, samt rekruttering og trening av medledere som tar større operativt ansvar.

Vi ser på muligheter for å øke stillingsressursene fra nåværende 2,2 til inntil 2,6 årsverk ved bruk av prosjektmidler fra Frikirken sentralt, og noen andre økte inntekter utover givertjenesten. Vi forventer blant annet noe økning i fremtidige inntekter fra studiemidler, utleievirksomhet og kommunalt tilskudd.

Eldsterådet ønsker også å etablere et team av pastorale frivillige som kan ha oppgaver innen forkynnelse, forbønn og besøkstjeneste, og jobbe i samarbeid med staben. Vi ser for oss aktive i menigheten som kan binde seg for en viss periode til en slik tjeneste. Møtes til fellesskap og bønn og samtaler om arbeidet de står i. Disse skal ikke ha noe med driften av arbeidet å gjøre, men avlaste pastorer og nåværende ledere og være et svært godt supplement til den tjenesten vi i dag har. Vi håper å få til en gruppe på 5 - 6 personer som kan være involvert i denne tjenesten, gjerne allerede i løpet av høsten 2021.

Parallelt med dette jobber diakonirådet med å se på muligheter for å engasjere flere av menighetens frivillige inn i omsorgsdiakoni. Disse to teamene kan både utfylle hverandre og styrke menighetens kapasitet.

**3. Eldsterådet sin vurdering av hvor vi er med tanke på våre fire grunnverdier**

*- Vi følger Jesus:*

Bør jobbes med kontinuerlig med, både gjennom forkynnelse, mentor-ordninger, husfellesskap og andre møteplasser og tiltak. Vi opplever et sterkt og enhetlig ønske om dette punktet både i ledelsen og de aktive i menigheten.

*- Vi samler generasjonene:*

Her tror vi Hamar frikirke er gode. Dette har vært viktig for oss i mange år. Bør fortsatt holdes varmt og arbeides videre med i samme spor som vi har gjort over tid. Bør også gjennomtenke hvordan dette kan synliggjøres framover, men vi opplever at vi klarer dette forholdsvis bra gjennom gudstjenestefremmøte, voksne ledere på Freak og Between, mentorordning osv.

*- Vi deler evangeliet:*

Vi når ikke svært mange nye som blir frelst og blir disipler, men opplever det er et klart ønske hos mange aktive i menigheten å dele evangeliet og leve evangeliet i sin hverdag. Barne- og ungdomsarbeidet og unge-voksne felleskapet er kanskje noen av de areaene som har størst kontaktflate med nye mennesker. Trenger vedvarende fokus i forkynnelse og cellegrupper, om hva det betyr for den enkelte i sin hverdag.

*- Vi bygger nye fellesskap:*

Her mener vi at vi har størst jobb å gjøre. Både å arbeide mer målrettet med husgrupper og fellesskap i menigheten, og satse målbevisst på å starte nye fellesskap, som kanskje kan bli egne menigheter på sikt. Dette bør prioriteres å arbeide konkret med de nærmeste årene. Vi ønsker at dette skal bli endel av vårt DNA, og vil se en sterkere satsing på dette området fremover.

Hamar, 17.02.2021

Geir Sandberg, Anders Eek, Øystein Samnøen